b'\n_START_ARTICLE_\nLaus H\xc3\xb8ybye\n_START_SECTION_\nKarriere\n_START_PARAGRAPH_\nLaus H\xc3\xb8ybye udgav i 1991 en cd i forbindelse med filmen Krummerne, studerede musikvidenskab p\xc3\xa5 K\xc3\xb8benhavns Universitet og har medvirket som sanger i musikforestillinger, tegnefilm og udgivelser, bl.a. cd\'en Dagen og Vejen, hvor han var solist i numre komponeret af hans far, komponist og korleder John H\xc3\xb8ybye._NEWLINE_P\xc3\xa5 film debuterede Laus H\xc3\xb8ybye som skuespiller i filmen Camping i 1990 og blev landskendt som Krumme i de popul\xc3\xa6re familiefilm Krummerne (1991) og Krummerne 2 - Stakkels Krumme (1992). Titelsangen, "Krummes Sang", p\xc3\xa5 cd solgte platin._NEWLINE_P\xc3\xa5 teatret debuterede Laus H\xc3\xb8ybye som uddannet skuespiller i 2005 i forestillingen Den store Bastian p\xc3\xa5 Svalegangen i Aarhus. Han har medvirket i en lang r\xc3\xa6kke skuespil fortrinsvis i K\xc3\xb8benhavn: Den politiske Kandest\xc3\xb8ber p\xc3\xa5 Gr\xc3\xb8nneg\xc3\xa5rdsteatret, som B\xc3\xb8rge i Olsenbanden \xe2\x80\x93 The Musical i Tivolis Koncertsal og alderdomskomedien Evig Ung p\xc3\xa5 N\xc3\xb8rrebro Teater._NEWLINE_I 2009 medvirkede han i DR\'s julekalender Pagten som nissen Gibbus. I 2011 spillede han en af hovedrollerne i DR\'s tv-serie Lykke, som Lykkes sm\xc3\xa5neurotiske tvillingebror, Thomas._NEWLINE_Laus H\xc3\xb8ybye er en del af satiregruppen PLATT-FORM sammen med kollegerne Jakob Fauerby og Mille Hoffmeyer Lehfeldt der i 2014 blev Reumert-nomineret for det musikalske comedy-show Har du set min nissehue mor?_NEWLINE_Fra april 2016 har PLATT-FORM sendt satireindslag p\xc3\xa5 P1 Morgen p\xc3\xa5 Danmarks Radio to gange om ugen med programmerne Kirkesangerne og Krisetelefonen for I-landsproblemer'